|  |  |
| --- | --- |
| Forum: | Sundhedsrådet |
| Tid: | Mandag den 16. februar 2015, kl. 17.00-19.00 |
| Sted: | Albertslund Rådhus, mødelokale A16 (i A-huset)  |
| Deltagere: | Sofie Amalie Blomsterberg, Nils Jensen, Birgit Krüger Larsen, Glenn Molbech, Jeannette Nauta-Ridderstrøm, Bente Pedersen, Curt Gotthard, Birgit Hauer  |
| Afbud: | Nils Jensen, Nalen Yasin |
| Referent: | Louise Borgstrøm  |

1. **Godkendelse af dagsorden og referat**

Referat fra mødet den 21. januar 2015 er udsendt pr. mail den 26. januar 2015. Referatet blev godkendt.

Rådet ønsker, at dagsordner og referater fremadrettet sendes i word-format frem for pdf-format.

*Pensionisters rådighedsbeløb*

I henhold til beslutning på Sundhedsrådets møde i januar 2015 har Birgit Hauer formuleret udkast til spørgsmål til lederen af pensionsafsnittet vedr. budgetaftalen 2015 om pensionisters rådighedsbeløb. Udkastet blev drøftet, og det blev besluttet, at Birgit Hauer fremsender spørgsmålet til lederen af pensionsafsnittet.

1. **Sundhedshus/plejecenter**

Sundhedsrådet drøftede sundhedshus og plejecenter, herunder kriterier for bl.a. patientforeningers brug af faciliteter i sundhedshuset.

Sundhedsrådet drøftede endvidere følgende:

* Vilkår for foreninger (bl.a. patientforeninger), herunder hvornår træningsfaciliteter vil kunne benyttes, nøglesystem og depotplads.
* Faciliteter til at beboerne i boligerne i tårnet kan have socialt liv.
* Hvor vigtigt det er for sundheden, at der serveres ordentlig mad til beboerne i plejeboligerne.
* Busholdeplads tæt på sundhedshuset.
1. **Sager fra udvalgene**

Sag om fælles beredskab i Københavnerområdet blev drøftet, herunder hvordan antallet af frivillige fastholdes i indsatsen.

Socialdemokratiet har planlagt politisk møde med minister for sundhed og forebyggelse Nick Hækkerup og regionsrådsformand Sophie Hæstorp Andersen onsdag den 18. februar 2015 kl. 19. Mødet er åbent for alle borgere og har også været annonceret i Albertslundposten.

Der vil være et panel, som skal stille de to politikere spørgsmål. Birgit Hauer og Sofie Amalie Blomsterberg repræsenterer Sundhedsrådet i panelet. Mulige emner blev drøftet.

1. **Klimamarchen "Gå-et-træ" 2015**

Agendacenteret arrangerer hvert år i samarbejde med Stadion og Sundhedsrådet en klimamarch i naturen omkring stadion. I år foreslås enten søndag den 10. maj, søndag den 21. juni eller en hverdagsaften. Agendacentret spørger til Sundhedsrådets ønsker til dato, og om rådet kan deltage og assistere ved afholdelsen.

Det blev besluttet, at Birgit Hauer giver den tilbagemelding, at Sundhedsrådet vil kunne deltage den 10. maj.

1. **Sundhedsrådets aktiviteter**
* *Netværkshuset*: Birgit Krüger har kontaktet Integrationskonsulent Mette Duekilde vedr. mulighederne for at holde et arrangement i Netværkshuset. Brugerne af huset har brug for tid til at lande som nyetableret forening, men det vil være en mulighed lidt længere ude i fremtiden.
* *Rumlerikkerne*: Det nuværende koncept har været afprøvet flere gange i Albertslund, og Sundhedsrådet besluttede at afvente et evt. nyt koncept.
* *Smagsprøver på biblioteket:* Det blev besluttet, at punktet sættes på dagsordenen igen til næste møde, og at der her skal finde tilmelding sted, så det kan vurderes, om arrangementet skal gennemføres.
* *Børnefestugen*: Børnefestugen finder sted den 9.-11. juni 2015. Det sættes på dagsordenen igen på næste møde, om der skal deles æbler og folder om Sundhedsrådet ud, og det planlægges nærmere.
* *Albertslundposten*: Det blev aftalt, at Glenn til næste møde medbringer oplæg til hvad, der kan bringes i avisen.
* *Foredrag med Jerry Ritz:* Det blev drøftet, hvordan der orienteres om Sundhedsrådet i forbindelse med, at Jerry Ritz holder foredrag på biblioteket den 7. maj.
* *Madskole for skoleelever*: Det blev drøftet, om der kunne sætte fokus på kræsne børn. Aktiviteten sættes på dagsordenen igen til næste møde.
* ***Husk også***: ”Grøn dag - sund dag”, Materialegården lørdag 25. april 2015.
1. **Kommende mødedatoer. Er der behov for ændringer?**

Møderækken blev drøftet, og det blev besluttet at flytte mødet onsdag den 15. april 2015 til mandag den 13. april 2015.

1. **Eventuelt**

Der var ikke noget til punktet.